ORDE do 14 de febreiro de 2011 pola que se establecen as bases reguladoras para a concesión das axudas encamiñadas á habilitación e mellora de infraestruturas nos parques empresariais da Comunidade Autónoma de Galicia, en réxime de concorrencia competitiva, e se procede á súa convocatoria para o ano 2011 (IN519B-solicitude electrónica).
CONSELLERÍA DE ECONOMÍA E INDUSTRIA — III. OUTRAS DISPOSICIÓNS — 23/02/2011

Os parques empresariais e as infraestruturas de solo empresarial creadas hai anos e cun alto nivel de ocupación de empresas van tendo, como consecuencia do tempo transcorrido, determinadas carencias de infraestruturas e novas necesidades en materia de comunicación, enerxéticas ou de adecuación ás exixencias de normas posteriores á súa creación e de servizos comúns de carácter xeral que lles permitan unha actualización permanente fronte aos seus competidores.
Coa finalidade de realizar a renovación destas infraestruturas, para evitar a súa obsolescencia, ou de habilitar outras novas non previstas na súa orixe, e co obxecto de motivar o esforzo común de constante mellora competitiva de oferta de solo empresarial, como elemento dinamizador da economía e do emprego local, dentro das competencias en materia de fomento empresarial que lle son propias á comunidade autónoma, a Consellería de Economía e Industria considera necesario establecer medidas de apoio á actividade económica a través de proxectos de investimento en materia de infraestruturas de instalacións e de servizos ás empresas.
Como medio e instrumento para favorecer as actuacións indicadas, a Consellería de Economía e Industria considera necesario establecer un programa de axudas encamiñadas á mellora das infraestruturas nos parques empresariais da Comunidade Autónoma de Galicia.
Neste programa estrutúrase unha liña de axudas, aprobándose as súas bases e adaptándose as novas exixencias de regulación estatal e autonómica en materia de subvencións públicas. Igualmente procederase á convocatoria destas axudas para o ano 2011.
Na súa virtude, e no uso das atribucións que me foron concedidas,
Dispoño:
Artigo 1º.-Convocatoria e bases reguladoras.
1. Esta orde ten por obxecto aprobar as bases por que se rexerá a concesión de subvencións da Consellería de Economía e Industria, dirixidas a concellos, incluídas no programa de axudas encamiñadas á habilitación e mellora de infraestruturas nos parques empresariais da Comunidade Autónoma de Galicia (IN519B), que se inclúen como anexo I desta orde.
2. Así mesmo, por medio desta orde convócanse as devanditas subvencións para o ano 2011.
Artigo 2º-Solicitudes.
1. Para poder ser beneficiario das subvencións deberá presentarse unha solicitude de xeito presencial ou telematicamente. A solicitude deberase xerar, validar e imprimir (isto último só no caso de presentación presencial), a partir da aplicación «Axudas Virtual» cuxo enderezo se xunta nas bases reguladoras, e irá acompañada dos documentos que se especifican no artigo 4º das bases reguladoras.
2. As axudas outorgaranse en réxime de concorrencia competitiva e financiaranse con cargo á aplicación orzamentaria que se indica a seguir:
Ver referencia pdf "03700D009P068.PDF"
3. A contía da subvención na aplicación 08.04.732-A 760.0 «Concellos. Actuacións para infraestruturas en polígonos industriais» será do 80% do investimento subvencionable, cun máximo de 200.000 euros, na execución de proxectos de servizos centralizados de xeración e subministración de enerxía eléctrica e térmica, depuración de augas e xestión de residuos, vías de acceso a parques empresariais, instalacións de sistema de seguridade e vixilancia, instalacións de comunicacións, portal web de uso común.
A data límite para executar as actuacións que fosen obxecto de subvención e para xustificar o correspondente investimento é o 31 de outubro de 2011.
4. Sobre este procedemento administrativo, que ten por código IN519B, poderase obter documentación normalizada ou información adicional na Dirección Xeral de Industria, Enerxía e Minas, a través da páxina web oficial da consellería (economiaeindustria.xunta.es), na súa sección de axudas.
Artigo 3º.-Lugar e prazo de presentación das solicitudes.
1. Os formularios de solicitude de axuda deberaos obter, cubrir e validar necesariamente o solicitante a través da aplicación informática «Axudas Virtual» (procedemento IN519B-solicitude electrónica), dispoñible no seguinte enderezo da internet:
https://axudasindustria.xunta.es/att
Tamén se pode acceder, na sección de axudas da web desta consellería, sita no enderezo da internet
http://economiaeindustria.xunta.es e no enderezo http://www.xunta.es/presentacion-electronica-da-xunta-de-galicia da Xunta Galicia
, facendo uso da ligazón dispoñible co procedemento IN519B.
En caso de dúbida, dificultades técnicas ou necesidade de máis información, poderán dirixirse ao Servizo de Administración Industrial, a través do teléfono 981 54 43 88, do número de fax 981 95 71 92 ou do enderezo de correo electrónico axudas-in519b.cei.dxi@xunta.es, que adoptará as medidas necesarias para facilitar a presentación das solicitudes.
Os anexos desta convocatoria publícanse no Diario Oficial de Galicia exclusivamente para efectos informativos, xa que é necesario empregar a aplicación informática indicada para a obtención dos formularios de solicitude, no entanto, as solicitudes e a documentación que se xunta poderán entregarse de forma presencial ou telemática, segundo os puntos seguintes.
2. Unha vez obtida e impresa a solicitude de acordo co anterior e xunto coa documentación que se requira, no caso de presentación presencial, presentaranse preferentemente no rexistro da Xunta de Galicia, así como nos de calquera outro órgano da Administración xeral do Estado, das comunidades autónomas ou das entidades que integran a Administración local, sempre que neste último caso se teña subscrito o oportuno convenio, ou polos restantes medios previstos no artigo 38º.4 da Lei 30/1992, do 26 de novembro, de réxime xurídico das administracións públicas e do procedemento administrativo común (en adiante, Lei 30/1992).
3. As solicitudes tamén poderán presentarse en formato electrónico, no canto de en papel, ante o Rexistro Telemático da Xunta de Galicia, creado polo Decreto 164/2005, do 16 de xuño (en diante Rexistro Electrónico segundo o teor da nova denominación introducida polo Decreto 198/2010, do 2 de decembro, polo que se regula o desenvolvemento da Administración electrónica na Xunta de Galicia e nas entidades dela dependentes), mediante sinatura electrónica do/a representante legal do solicitante ou persoa que o/a representa, téndose que cumprir os seguintes requisitos:
O presentador deberá posuír un certificado dixital en vigor baixo a norma X.509 V3 recoñecido pola plataforma de validación e sinatura electrónica @firma. Os prestadores recoñecidos son: DNI electrónico, Camerfirma, izenpe, CATCert (Axencia Catalá de Certificación), ANF AC, SCR (Servizo de Certificación dos Rexistradores), ACA, ACCV (Autoridade de Certificación da Comunidade Valenciana), Ancert (Axencia Notarial de Certificación), FNMT (Fábrica Nacional de Moeda e Timbre), Firmaprofesional e Banesto CA.
4. Xunto cos formularios de solicitude, deberá anexarse en formato electrónico a documentación a que se fai referencia no artigo 4º do anexo I de bases reguladoras. Para isto, no proceso de formalización telemática permitirase anexar á solicitude os arquivos informáticos necesarios. No caso de presentación telemática unha vez asinados co certificado dixital do presentador os formularios normalizados, procederase á transferencia telemática da dita documentación ao rexistro electrónico. Unha vez completado o proceso de transferencia telemática, efectuarase a anotación correspondente no Rexistro de Entrada e, nese momento, expedirase, empregando as características da aplicación telemática, un recibo no cal quedará constancia do feito da presentación.
5. O prazo de presentación das solicitudes será dun mes contado a partir do día seguinte ao publicación desta orde no Diario Oficial de Galicia. Enténdese como último día do prazo o correspondente ao mesmo ordinal do día da publicación. Se o último día del prazo for inhábil, entenderase prorrogado ao primeiro día hábil seguinte e, se no mes do vencemento non houber día equivalente ao inicial do cómputo, entenderase que o prazo expira o último día do mes.
Artigo 4º.-Prazo de duración do procedemento de concesión.
1. Unha vez rematado o prazo para a presentación de solicitudes, estas serán tramitadas e valoradas de acordo co procedemento establecido nas bases reguladoras. O prazo máximo para resolver e notificar a resolución do procedemento non poderá exceder seis meses. O prazo computarase a partir da publicación da correspondente convocatoria.
2. Se transcorrer o prazo máximo para resolver sen se ditar resolución expresa, os interesados poderán entender desestimadas as súas solicitudes por silencio administrativo.
Artigo 5º.-Información aos interesados.
Sobre este procedemento administrativo, que ten o código IN519B, poderá obterse documentación normalizada ou información adicional na Dirección Xeral de Industria, Enerxía e Minas, a través dos seguintes medios:
a) Páxina web oficial da consellería
(economiaeindustria.xunta.es), na súa sección de axudas.
b) Os teléfonos 981 54 43 88 e 981 54 55 72 da devandita dirección xeral.
c) Presencialmente.
Así mesmo, para cuestións xerais sobre este ou outro procedemento, poderá facerse uso do teléfono de información xeral da Xunta de Galicia, que é o 012 (desde todo o estado 902 12 00 12).
A Consellería de Economía e Industria velará polos datos de carácter persoal que sexan obxecto de tratamento, e para eses efectos procederase á súa incorporación a un ficheiro que cumprirá as exixencias da Lei orgánica 15/1999, de protección de datos, e adoptaranse tanto as medidas de seguridade técnicas como organizativas.
A finalidade da recolla e tratamento dos datos persoais será estritamente a xestión e tramitación do expediente correspondente e as que se deriven da aplicación da Lei 4/2006, de transparencia e boas prácticas na Administración pública galega.
Os datos non serán obxecto de cesión a terceiros; no entanto, a Consellería de Economía e Industria revelará ás autoridades públicas competentes os datos persoais e calquera outra información que estea no seu poder ou sexa accesible a través dos seus sistemas e sexa requirida de conformidade coas disposicións legais e regulamentarias aplicables ao caso. Decláranse recoñecidos e poderán exercerse os dereitos de acceso, cancelación, rectificación e oposición por escrito e achegando identificación suficiente ao seguinte enderezo, edificios administrativos San Caetano, San Caetano, s/n, 15704 Santiago de Compostela, ou ben mediante o procedemento habilitado para o efecto e que poderá atopar na Guía do Cidadán da páxina web da Xunta.
Disposición derradeira
Primeira.-Habilitación para o desenvolvemento.
Facúltase o director xeral de Industria, Enerxía e Minas para que dite as resolucións que sexan precisas para o desenvolvemento e aplicación desta orde.
Segunda.-Entrada en vigor.
Esta orde entrará en vigor ao día seguinte da súa publicación no Diario Oficial de Galicia.
Santiago de Compostela, 14 de febreiro de 2011.
Javier Guerra Fernández
Conselleiro de Economía e Industria
Anexo I
Bases reguladoras para a concesión, en réxime de concorrencia competitiva, das subvencións encamiñadas
á habilitación e mellora de infraestruturas nos parques empresariais da Comunidade Autónoma de Galicia
para o ano 2011
Artigo 1º.-Obxecto e réxime das subvencións.
1. Estas bases teñen como obxecto a mellora dos servizos e o acondicionamento de infraestruturas existentes ou de nova incorporación co fin de que as empresas radicadas nos parques empresariais de Galicia poidan dispoñer de condicións máis competitivas para desenvolveren a súa actividade económica, para o ano 2011.
2. Constitúen o obxecto destas axudas as seguintes actuacións, sempre que se executen despois da convocatoria das axudas:
a) A dotación de servizos centralizados de xeración e subministración de enerxía eléctrica e térmica.
b) Depuración de augas e xestión de residuos.
c) Vías de acceso a parques empresariais.
d) Instalacións de sistema de seguridade e vixilancia.
e) Instalacións de telefonía, banda larga, rede wifi, redes de fibra óptica.
f) Portais web de uso común.
3. Estas axudas outorgaranse en réxime de concorrencia competitiva e de acordo cos principios de publicidade, concorrencia, obxectividade, transparencia, igualdade, non-discriminación, eficacia e eficiencia.
4. Non se valorarán para efectos de investimento os gastos que se realicen en pagamento de licenzas, gastos sometidos a aranceis ou os correspondentes a investimentos realizados con fórmulas de arrendamento financeiro. Os tributos son gasto subvencionable cando o beneficiario da subvención os aboa efectivamente. En ningún caso se considerarán gastos subvencionables os impostos indirectos, salvo que se acredite que non son susceptibles de recuperación ou compensación nin os impostos persoais sobre a renda.
Artigo 2º.-Financiamento e concorrencia.
1. As axudas outorgaranse en réxime de concorrencia competitiva e ata esgotarse a dispoñibilidade orzamentaria aprobada e financiaranse con cargo á partida 08.04.732-A 760.0 «Concellos. Actuacións para infraestruturas en polígonos industriais».
O crédito da aplicación orzamentaria é o que se indica a seguir:
Ver referencia pdf "03700D009P068.PDF"
2. Poderase ampliar o crédito nos casos indicados no artigo 30º do Decreto 11/2009, do 8 de xaneiro, polo que se aproba o Regulamento da lei de subvencións de Galicia, quedando a dita ampliación condicionada á declaración de dispoñibilidade de crédito como consecuencia das circunstancias antes sinaladas e, se for o caso, logo de aprobación da modificación orzamentaria que proceda. Neste caso a Consellería de Economía e Industria publicará a ampliación do crédito nos mesmos medios que a convocatoria, sen que tal publicidade implique a apertura de prazo para presentar novas solicitudes nin o inicio dun novo cómputo de prazo para resolver. Para a concesión de novas axudas segundo o teor do anterior non será preciso realizar unha nova convocatoria.
3. A contía da subvención na aplicación 08.04.732-A 760.0 «Concellos. Actuacións para infraestruturas en polígonos industriais» será do 80% do investimento subvencionable, cun máximo de 200.000 euros, na execución de proxectos de servizos centralizados de xeración e subministración de enerxía eléctrica e térmica, depuración de augas e xestión de residuos, vías de acceso a parques empresariais, instalacións de sistema de seguridade e vixilancia, instalacións de comunicacións, portal web de uso común.
A data límite para executar as actuacións que fosen obxecto de subvención e para xustificar o correspondente investimento é o 31 de outubro de 2011.
4. Esta subvención é compatible con outras axudas para o mesmo fin, sempre que o importe das axudas e subvencións en ningún caso sexan de tal contía que, illada ou en concorrencia con outras, supere o custo da actividade subvencionable.
Artigo 3º.-Beneficiarios.
1. Os beneficiarios das axudas serán os concellos que realicen os investimentos de acordo co obxecto desta orde, nos parques empresariais implantados no seu termo municipal.
2. Os solicitantes non deben estar incursos en ningunha das circunstancias previstas no artigo 10º da Lei 9/2007, do 13 de xuño, de subvencións de Galicia.
Artigo 4º.-Solicitudes.
As solicitudes para participar no procedemento de concesión das subvencións presentaranse na forma e prazo que se indican na convocatoria.
As solicitudes, unha vez xeradas a partir da aplicación Axudas Virtual, presentaranse, telemática ou presencialmente, acompañadas da seguinte documentación:
a) Memoria técnica xustificativa da actuación que se vai desenvolver de conformidade con esta orde. No caso de execución de obras ou instalacións que requiran legalmente proxecto para súa execución ou licenza, a memoria técnica será substituída por un proxecto técnico asinado por un técnico competente. Independentemente da forma que presente o documento, este deberá reflectir os motivos polos cales é necesario levar a cabo a actividade solicitada, así como unha valoración dos beneficios da actuación en relación aos criterios de adxudicación d) e) e f) indicados no artigo 9º destas bases reguladoras.
b) Orzamento detallado por capítulos e conceptos das actuacións coa correspondente desagregación do IVE.
c) Declaración de non estar incurso en ningunha das circunstancias previstas no artigo 10º da Lei 9/2007, do 13 de xuño, xeral de subvencións (anexo IV).
d) Declaración doutras axudas solicitadas, obtidas ou que prevé solicitar para a mesmo investimento en calquera outra administración, entes públicos ou privados, nacionais ou internacionais. A obtención destas axudas deberá comunicarse tan pronto como se coñeza e, en todo caso, con anterioridade a xustificación da aplicación dada a os fondos recibidos (anexo III).
e) Modelo de aceptación de condicións polo usuario, no cal se acepta o uso dos medios electrónicos para as comunicación e notificacións relativas a este procedemento (anexo V).
De conformidade co disposto no artigo 49º da Lei 14/2010, do 27 de decembro, de orzamentos xerais da Comunidade Autónoma de Galicia para o ano 2011, os concellos quedan exentos de ter presentado os xustificantes de cumprimento das obrigas tributarias e fronte á Seguridade Social e de non ter pendente de pagamento ningunha outra débeda coa Administración pública da comunidade autónoma ou ser debedor/a por resolución de procedencia de reintegro.
Artigo 5º.-Consentimentos e autorizacións.
1. A presentación da solicitude implica o coñecemento e a aceptación destas bases reguladoras.
2. No caso de que algúns dos documentos que se deban presentar neste procedemento estean xa en poder da Administración, o solicitante poderá acollerse ao establecido na letra f do artigo 35º da Lei 30/1992, do 26 de novembro, sempre que se faga constar a data e o órgano ou dependencia en que foron presentados ou, se é o caso, emitidos, e cando non transcorresen máis de cinco anos desde a finalización do procedemento a que correspondan.
3. De acordo co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións e convenios e de sancións da Xunta de Galicia, a persoa solicitante da subvención consentirá expresamente a inclusión e publicidade dos datos relevantes referidos ás axudas e subvencións recibidas, así como ás sancións impostas, no devandito rexistro, feito que terá lugar agás nos supostos legalmente establecidos. No caso de persoas físicas, todo isto será consonte o establecido na Lei orgánica 15/1999, do 13 de decembro, de protección de datos de carácter persoal, e na Lei orgánica 1/1982, do 5 de maio, pola que se regula a protección civil do dereito á honra, á intimidade persoal e familiar e á propia imaxe.
4. De conformidade co artigo 13º.4 da Lei 4/2006, do 30 de xuño, de transparencia e de boas prácticas na Administración pública galega, esta consellería publicará na súa páxina web oficial a relación dos beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e a súa publicación na citada páxina web, coas particularidades previstas nas leis.
5. A Consellería de Economía e Industria velará polos datos de carácter persoal que serán obxecto de tratamento, e para eses efectos procederase á súa incorporación a un ficheiro que cumprirá as exixencias da Lei 15/1999, de protección de datos, adoptándose tanto as medidas de seguridade técnicas como organizativas.
A finalidade da recolla e tratamento dos datos persoais será estritamente a xestión e tramitación do expediente correspondente e as que se deriven da aplicación da Lei 4/2006, de transparencia e boas prácticas na Administración pública galega.
Os datos non serán obxecto de cesión a terceiros; no entanto, a Consellería de Economía e Industria revelará ás autoridades públicas competentes os datos persoais e calquera outra información que estea no seu poder ou sexa accesible a través dos seus sistemas e sexa requirida de conformidade coas disposicións legais e regulamentarias aplicables ao caso. Decláranse recoñecidos e poderán exercerse os dereitos de acceso, cancelación, rectificación e oposición por escrito e achegando identificación suficiente ao seguinte enderezo, edificios administrativos San Caetano, s/n, 15704, Santiago de Compostela, ou ben mediante o procedemento habilitado para o efecto e que poderá atopar na Guía do Cidadán da páxina web da Xunta.
6. A presentación da solicitude e, en particular, do anexo V compromete o solicitante á aceptación do uso de medios electrónicos para as notificacións e outras comunicacións que poidan xurdir en relación con este procedemento, segundo o indicado nos artigos 24º e 25º do Decreto 198/2010, do 2 de decembro, polo que se regula o desenvolvemento da Administración electrónica na Xunta de Galicia e nas entidades dela dependentes.
Artigo 6º.-Órganos competentes.
A Dirección Xeral de Industria, Enerxía e Minas será o órgano competente para a instrución do procedemento de concesión da subvención, correspondendo ao conselleiro de Economía e Industria ditar a resolución de concesión.
Artigo 7º.-Instrución dos procedementos.
1. De conformidade co establecido no artigo 71º da Lei 30/1992, do 26 de novembro, de réxime xurídico das administracións públicas e do procedemento administrativo común, se a solicitude non reúne algún dos requisitos exixidos nestas bases reguladoras ou na correspondente convocatoria requirirase o interesado para que, nun prazo de dez días hábiles, emende a falta ou presente os documentos preceptivos. Neste requirimento farase indicación expresa de que, se así non o fixer, terase por desistido na súa petición, logo da correspondente resolución.
2. Por tratarse dun procedemento de concorrencia competitiva, e de conformidade co establecido nos artigos 59º.6 b), 60º e 61º da Lei 30/1992, os requirimentos citados de emenda poderanse facer mediante publicación no Diario Oficial de Galicia e producirán os mesmos efectos que a notificación individualizada. Esta publicación tamén se realizará no taboleiro electrónico de anuncios da páxina web da Consellería de Economía e Industria, ao cal se remitirá desde o texto publicado no Diario Oficial de Galicia, e poderase facer indicación de que os seguintes actos administrativos deste procedemento serán notificados a través do citado taboleiro. Se a instrución do procedemento o aconsellar, o órgano competente poderá substituír esta publicación no Diario Oficial de Galicia e na web pola notificación individualizada de conformidade co establecido no artigo 59º da Lei 30/1992.
3. Sen prexuízo do disposto nos parágrafos anteriores, poderá requirirse o solicitante que achegue cantos datos, documentos complementarios e aclaracións resulten necesarios para a tramitación e resolución do procedemento.
4. Unha vez revisadas as solicitudes e as emendas feitas, aqueles expedientes administrativos que reúnan todos os requisitos documentais necesarios serán remitidos á comisión encargada da súa valoración, de acordo co establecido no artigo seguinte.
5. Os expedientes que non cumpran as exixencias contidas nestas bases ou na normativa de aplicación, ou que non conteñan a documentación necesaria, quedarán ao dispor do órgano instrutor para que formule a proposta de resolución de non admisión, na cal se indicarán as causas desta.
Artigo 8º.-Comisión de valoración.
1. A comisión de valoración será o órgano colexiado encargado de valorar as solicitudes de acordo cos criterios obxectivos fixados no artigo seguinte, así como de propor a concesión ou denegación da subvención aos interesados e de propor a desestimación das solicitudes que non cumpren co indicado nas bases reguladoras ou na convocatoria.
2. A composición da comisión de valoración será a seguinte:
a) Presidente: o director xeral de Industria, Enerxía e Minas ou a persoa en que delegue.
b) Vogais: o subdirector xeral de Administración Industrial e os responsables de cada unha das xefaturas territoriais da Consellería de Economía e Industria ou un funcionario por eles designado.
c) Secretario: o xefe de servizo de Administración Industrial ou un funcionario designado polo director xeral de Industria, Enerxía e Minas.
3. Na proposta de concesión que formule a comisión figurarán de xeito individualizado os solicitantes propostos para obteren a subvención, especificándose a avaliación que lles corresponde segundo os criterios recollidos no artigo seguinte. Así mesmo, indicarase o importe da subvención para cada un deles, ata esgotar o crédito dispoñible.
4. O resto das actuacións subvencionables quedará en reserva para seren atendidas, se así o decidira o órgano concedente, ben co crédito que quede libre, se se producir algunha renuncia ou modificación nos proxectos inicialmente subvencionados, ben co incremento do crédito orzamentario destinado a esta subvención. Para estes efectos poderán realizarse sucesivas propostas de resolución conforme o sinalado neste artigo.
Artigo 9º.-Criterios de valoración.
As solicitudes de subvención serán valoradas de acordo cos seguintes criterios que se relacionan por orde decrecente de importancia:
a) Superficie do parque empresarial:
-Ata 100.000 m2 (3 puntos).
-Desde 100.001 m2 ata 500.000 m2 (5 puntos).
-Máis de 500.000 m2 (2 puntos).
b) Nivel de ocupación do parque empresarial:
-Ata 100 empresas (3 puntos).
-Desde 101 ata 300 empresas (5 puntos).
-Máis de 300 (2 puntos).
c) Poboación do concello en que se atopa o parque empresarial:
-Ata 60.000 habitantes (3 puntos).
-Máis de 60.000 habitantes (2 puntos).
d) Contribución a captación e introdución de novas tecnoloxías, mellora da calidade e mellora do ambiente (3 puntos).
e) A contribución do investimento solicitado á mellora da competitividade das empresas localizadas no parque empresarial (2 puntos).
f) Posibilidade de inducir actividades complementarias (1 punto).
g) A non percepción doutras axudas no exercicio anterior (1 punto).
h) O emprego da lingua galega na solicitude e na documentación que cómpre presentar segundo o artigo 4º das bases reguladoras (proxecto, memoria, etc..) así como nas emendas aos requirimentos, se é o caso (1 punto).
Artigo 10º.-Audiencia.
1. Instruído o procedemento, e inmediatamente antes de redactar a proposta de resolución, porase de manifesto aos interesados para que, nun prazo de dez días, poidan formular alegacións e presentar os documentos e xustificacións que coiden pertinentes.
2. No entanto, poderase prescindir do trámite a que se refire o número anterior cando non figuren no procedemento nin se vaian ter en conta na resolución outros feitos nin outras alegacións ou probas que as aducidas polo interesado.
Artigo 11º.-Resolución e notificación.
1. Unha vez concluído o trámite de audiencia, a comisión de valoración formulará a proposta de resolución, que se elevará, a través do órgano instrutor, ao conselleiro.
2. O conselleiro, á vista da proposta, ditará a correspondente resolución, que deberá estar debidamente motivada e expresará, cando menos, a actuación que se subvenciona e o seu custo, así como a subvención concedida e a súa contía ou, se for o caso, a causa de denegación.
En ningún caso o importe da subvención concedida poderá superar o custo da actividade que desenvolverá o beneficiario ou, se for o caso, a porcentaxe máxima do investimento subvencionable legalmente establecida.
3. O prazo máximo para resolver e notificar a resolución ao interesado será seis meses contados a partir do seguinte ao da publicación da orde de convocatoria no Diario Oficial de Galicia. Se transcorrer o prazo máximo para resolver sen se ditar resolución expresa, os interesados poderán entender desestimadas as súas solicitudes por silencio administrativo.
4. Todas as resolucións serán notificadas de acordo co establecido na Lei 30/1992. Non obstante, e de conformidade co establecido no artigo 59º.6 b) da indicada lei, poderase substituír a notificación individual pola publicación no Diario Oficial de Galicia e na páxina web da Consellería de Economía e Industria. Nesta publicación especificarase a data da convocatoria, o beneficiario, a cantidade concedida e a finalidade da subvención outorgada. Coa publicación no Diario Oficial de Galicia poderá remitirse aos beneficiarios a que consulten información detallada da resolución nun taboleiro da citada web.
5. As solicitudes desestimadas notificaranse individualmente, con indicación das causas de desestimación. Non obstante, poderase substituír a dita notificación individual pola publicación no Diario Oficial de Galicia, coa indicación de que os non beneficiarios consulten a información detallada da súa resolución nun taboleiro da citada web.
Artigo 12º.-Réxime de recursos.
As resolucións ditadas ao abeiro da correspondente orde de convocatoria poñerán fin á vía administrativa e contra elas poderán interpoñerse os seguintes recursos, sen prexuízo de que os interesados poidan exercer calquera outro que consideren procedente:
a) Recurso potestativo de reposición ante o conselleiro de Economía e Industria, no prazo dun mes contado a partir do día seguinte ao da notificación da resolución, se esta for expresa, ou de tres meses contados a partir do seguinte a aquel en que se produza o acto presunto.
b) Recurso contencioso-administrativo ante a Sala do contencioso-administrativo do Tribunal Superior de Xustiza de Galicia, no prazo de dous meses contados desde o día seguinte ao da notificación da resolución, se esta for expresa, ou de seis meses contados a partir do seguinte a aquel en que se produza o acto presunto.
Artigo 13º.-Modificación da resolución.
1. Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión nos termos indicados no artigo 35º do Decreto 11/2009.
2. O órgano competente para a concesión da axuda poderá acordar a modificación da resolución por instancia do beneficiario. Os requisitos que deberán cumprirse para isto son os seguintes:
a) Que a actividade, conduta ou modificación do proxecto estea comprendida dentro da finalidade das bases reguladoras.
b) Que se acredite a inexistencia de prexuízo a terceiros.
c) Non poderán ser tidos en conta requisitos ou circunstancias que, debendo concorrer no momento en que se ditou a resolución, tiveron lugar con posterioridade a ela.
3. O beneficiario deberá solicitar esta modificación mediante instancia dirixida ao órgano concedente, acompañada da documentación acreditativa do cumprimento dos requisitos reflectidos no punto anterior.
4. O acto polo cal se acorde ou se denegue a modificación da resolución será ditado polo conselleiro de Economía e Industria, logo da instrución do correspondente expediente en que se lle dará audiencia ao interesado nos termos previstos no artigo 10º.
5. A data límite para a presentación das solicitudes de modificación da resolución de concesión será de 10 días desde a notificación desta e sempre antes de que conclúa o prazo para a realización da actividade.
Artigo 14º.-Aceptación e renuncia.
1. Sen prexuízo dos recursos que procedan contra a resolución, transcorridos 10 días desde a notificación desta sen que o interesado comunicase expresamente a súa renuncia á subvención, entenderase que a acepta, e desde ese momento adquirirá a condición de beneficiario.
En caso de renunciar a subvención, o beneficiario deberá xustificar a causa da renuncia. A renuncia á subvención farase axustándose ao modelo que se inclúe como anexo VI destas bases, así como por calquera outro medio que permita a súa constancia de acordo co establecido no artigo 91º da Lei 30/1992, do 26 de novembro, de réxime xurídico das administracións públicas e do procedemento administrativo común.
2. No caso de que se comunicase a renuncia en prazo, o conselleiro ditará a correspondente resolución nos termos do artigo 42º.1 da Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 15º.-Obrigas dos beneficiarios.
1. Son obrigas dos beneficiarios:
a) Cumprir o obxecto, executar o proxecto, realizar a actividade ou adoptar o comportamento que fundamenta a concesión das subvencións.
b) Xustificar ante o órgano concedente o cumprimento dos requisitos ou condicións, así como a realización da actividade e o cumprimento da finalidade que determine a concesión e o disfrute da subvención.
c) Someterse ás actuacións de comprobación, que efectuará o órgano concedente, así como a calquera outra actuación, sexa de comprobación sexa control financeiro, que poidan realizar os órganos de control competentes, tanto autonómicos como estatais ou comunitarios, presentando canta información sexa requirida no exercicio das actuacións anteriores.
d) Comunicar ao órgano concedente a obtención doutras subvencións, axudas, ingresos ou recursos que financien as actividades subvencionadas. Esta comunicación deberá efectuarse tan pronto como se coñeza e, en todo caso, con anterioridade á xustificación da aplicación dada aos fondos percibidos.
e) Dispor dos libros contables, rexistros dilixenciados e demais documentos debidamente auditados nos termos exixidos pola lexislación mercantil e sectorial aplicable ao beneficiario en cada caso, así como cantos estados contables e rexistros específicos sexan exixidos polas bases reguladoras das subvencións coa a finalidade de garantir o adecuado exercicio das facultades de comprobación e control.
f) Conservar os documentos xustificativos da aplicación dos fondos recibidos, incluídos os documentos electrónicos, en tanto poidan ser obxecto das actuacións de comprobación e control.
g) Os beneficiarios deberán dar a adecuada publicidade do carácter público do financiamento de programas, actividades, investimentos ou actuacións de calquera tipo que sexan obxecto de subvención, nos termos regulamentariamente establecidos.
h) Proceder ao reintegro dos fondos percibidos nos supostos previstos no artigo 33º da Lei 9/2007, do 13 de xuño, de subvencións de Galicia.
Así mesmo proceder ao reintegro do exceso percibido nos supostos en que o importe da subvención, illadamente ou en concorrencia con subvencións ou axudas doutras administracións públicas ou doutras entidades públicas ou privadas, nacionais ou internacionais, supere o custo da actividade que vai desenvolver o beneficiario ou, no seu caso, a porcentaxe máxima do investimento subvencionable que se estableza.
Artigo 16º.-Xustificación da subvención.
1. Para cobrar a subvención concedida, o beneficiario deberá presentar ata o 31 de outubro de 2011, a seguinte documentación:
a) Declaración de que se cumpren os requisitos para a concesión da subvención e o seu pagamento segundo o indicado na convocatoria e nestas bases reguladoras (anexo VII).
b) Certificación da intervención ou do órgano que teña atribuídas as facultades de control e da toma de razón na contabilidade e do cumprimento da finalidade para a cal foi concedida. Coa expresión individualizada para cada un dos conceptos e fases da obra executada.
c) No caso de que o investimento subvencionable sexa a realización de obras ou de instalacións, certificado de dirección de obra e certificacións en que se detallen o valor final da execución de cada unha das unidades de obra, asinados polo técnico director.
d) Xustificante das axudas obtidas ou que prevé solicitar para un mesmo investimento en calquera outra administración, entes públicos ou privados, nacionais ou internacionais; indicando a súa contía. Esta declaración axustarase ao modelo recollido como anexo III desta orde e estará actualizado na data de xustificación.
e) Certificación da conta bancaria, na cal conste o código do banco, o código da sucursal, o díxito da conta e o código da conta corrente onde se debe realizar o aboamento, expedida pola propia entidade bancaria.
f) Cando o importe do gasto subvencionable supere a contía de 30.000 euros no suposto de custo por execución de obra, o beneficiario deberá acreditar a obriga establecida no artigo 29º.3 da Lei 9/2007, do 13 de xuño, de subvencións de Galicia, de solicitar tres ofertas de diferentes provedores (salvo que polas especiais características dos gastos subvencionables non exista no mercado suficiente número de entidades que o subministren ou presten ou salvo que o gasto se realizase con anterioridade á solicitude de subvención), e que a elección entre elas se realizou de acordo con criterios de eficiencia e economía, e deberá xustificarse expresamente nunha memoria a elección cando non recaia na proposta económica máis vantaxosa.
2. Transcorrido o prazo establecido de xustificación sen o beneficiario ter presentado ante o órgano competente a xustificación da subvención, requirirase para que no prazo improrrogable de dez días a presente ou ben renuncie. Neste caso, o conselleiro ditará a oportuna resolución, nos termos do artigo 42º.1 da Lei 30/1992, do 26 de novembro, de réxime xurídico das administracións públicas e do procedemento administrativo común. Tanto a presentación da xustificación no prazo adicional como a presentación da renuncia non eximen o beneficiario das sancións que conforme a lei correspondan.
Artigo 17º.-Pagamento.
1. Recibida a documentación xustificativa da subvención, o órgano competente da Consellería de Economía e Industria, antes de proceder ao seu pagamento comprobará a axeitada xustificación da subvención segundo o artigo 30º da Lei 9/2007, do 13 de xuño, de subvencións de Galicia, e solicitará ao beneficiario, se é o caso, que lle presente toda a documentación adicional que se requirise co obxecto de determinar o alcance do proxecto e as actuacións subvencionables.
2. A percepción da axuda terá lugar despois de que o beneficiario da subvención acredite documentalmente a súa execución. No caso de que o investimento realizado tivese un custo inferior ao inicialmente previsto e sempre que a minoración do custo non supoña unha realización deficiente do proxecto, a axuda que se conceda verase minguada nunha porcentaxe proporcional.
3. Unha vez xustificado debidamente o investimento, aboarase ao beneficiario nun único pagamento.
Artigo 18º.-Incumprimento, reintegros e sancións.
1. O incumprimento das obrigas contidas nestas bases reguladoras, na convocatoria ou na demais normativa aplicable, así como das condicións que, se for o caso, se establezan na resolución de concesión, dará lugar á obriga de devolver total ou parcialmente a subvención percibida, así como os xuros de mora correspondentes.
2. Para facer efectiva a devolución a que se refire o número anterior tramitarase o oportuno procedemento de reintegro, nos termos que establece no título II da Lei 9/2007, do 13 de xuño, de subvencións de Galicia.
3. Aos beneficiarios das subvencións reguladas nestas bases seralles de aplicación o réxime de infraccións e sancións previsto nos termos que establece no título IV da Lei 9/2007, do 13 de xuño, de subvencións de Galicia.
Artigo 19º.-Control.
1. A Consellería de Economía e Industria poderá facer as actividades de inspección que considere oportunas para controlar o cumprimento das subvencións.
2. Alén do anterior, as subvencións estarán sometidas á función interventora e de control financeiro exercido pola Intervención Xeral da Comunidade Autónoma, nos termos que establece no título III da Lei 9/2007, do 13 de xuño, de subvencións de Galicia, relativo ao control financeiro de subvencións. Así mesmo, estará sometida ás actuacións de comprobación previstas na lexislación do Tribunal de Contas e do Consello de Contas.
Artigo 20º.-Publicidade.
No prazo máximo de tres meses, contados desde a data de resolución da concesión publicarase, no Diario Oficial de Galicia a relación das subvencións concedidas con indicación da norma reguladora, beneficiario, crédito orzamentario, contía e finalidade da subvención.
Disposición adicional
Única.-Remisión normativa.
En todo o non previsto nestas bases aplicarase o previsto na Lei 9/2007, do 13 de xuño, de subvencións de Galicia, o Decreto 11/2009, do 8 de xaneiro, polo que se aproba o Regulamento autonómico de subvencións públicas e no resto de normativa que resulte de aplicación.
Ver referencia pdf "03700D009P068.PDF"